b'\n_START_ARTICLE_\nHelikopter\n_START_PARAGRAPH_\nHelik\xc3\xb3pter (gr\xc5\xa1ko helix - spirala + pteron - krilo), redko tudi vij\xc3\xa1kar ali vertoljet (rusko), je zrakoplov, te\xc5\xbeji od zraka, in za razliko od letal vzgonske sile ne proizvaja s krili, temve\xc4\x8d z vrte\xc4\x8dim se rotorjem (vrtljivimi krili) (dvokraki rotor, \xc5\xa1tirikraki rotor, koaksialni rotor ...)._NEWLINE_Helikopterji so se v manj\xc5\xa1em \xc5\xa1tevilu pojavili \xc5\xbee pred drugo svetovno vojno, \xc4\x8deprav je sama zamisel helikopterja \xc5\xa1e starej\xc5\xa1a. Leonardo da Vinci je na primer razmi\xc5\xa1ljal o tak\xc5\xa1nem lete\xc4\x8dem stroju. Pravi razvoj so do\xc5\xbeiveli po drugi svetovni vojni, prvo mno\xc5\xbei\xc4\x8dno uporabo v voja\xc5\xa1ke namene pa med vietnamsko vojno. Ameri\xc5\xa1ke letalske sile so izgubile ve\xc4\x8d tiso\xc4\x8d helikopterjev vendar so pri tem re\xc5\xa1ili ve\xc4\x8d deset tiso\xc4\x8d \xc5\xbeivljenj._NEWLINE_Helikopterji so hitro postali nenadomestljive naprave na podro\xc4\x8dju re\xc5\xa1evanja, iskanja, prevozov na odmaknjena podro\xc4\x8dja, VIP transportov, ga\xc5\xa1enja po\xc5\xbearov in drugih podro\xc4\x8djih._NEWLINE_Najve\xc4\x8dji helikopter v zgodovini je bil ruski dvorotorski Mil Mi-12 (V-12 samo 2 prototipa izdelana) Homer, sposoben je bil dvigniti 40 ton tovora na vi\xc5\xa1ino 2000 metrov. Trenutno je najve\xc4\x8dji helikopter je Mil Mi-26, ki lahko preva\xc5\xbea ve\xc4\x8d kot sto potnikov ali pa 20 ton tovora.\n_START_SECTION_\nDelovanje\n_START_PARAGRAPH_\nKer rotorji ustvarjajo vzgonsko silo z vrtenjem okoli lastne osi, helikopter za dvig oziroma lebdenje ne potrebuje vodoravne hitrosti. Zaradi te lastnosti se helikopterji pogosto uporabljajo na obmo\xc4\x8djih, ki so tako ali druga\xc4\x8de te\xc5\xbeko dostopna. Za svoj vzlet in pristanek ne potrebujejo posebne vzletne steze in lahko delujejo z letalom nedostopnih mest, kot so na primer neboti\xc4\x8dnik ali pa ladja s posebno plo\xc5\xa1\xc4\x8dadjo._NEWLINE_Da se zaradi vrtenja rotorja v eno smer ne bi celotni preostanek helikopterja v zraku vrtel v nasprotno smer, imajo helikopterji po dva rotorja. Ve\xc4\x8dina jih ima en velik rotor za ustvarjanje vzgona ter od osi velikega rotorja odmaknjeni in pravokotno postavljeni majhen rotor (repni rotor), ki z zra\xc4\x8dnim potiskom v nasprotni smeri nevtralizira vrtenje. Ta koncept je prvi uporabil rusko-ameri\xc5\xa1ki letalski in\xc5\xbeenir Igor Sikorsky._NEWLINE_Obstaja \xc5\xa1e druga vrsta helikopterjev, ki pa ima po dva velika rotorja za ustvarjanje vzgona, vrte\xc4\x8da se v nasprotno smer (na primer helikopterji podjetja Kamov in Kaman K-MAX). Tak\xc5\xa1na rotorja sta lahko name\xc5\xa1\xc4\x8dena bodisi na eni osi (enoosni rotor) bodisi na dveh razli\xc4\x8dnih (dvoosni rotor). Tak helikopter je bil nem\xc5\xa1ki Focke-Wulf Fw 61 ali pa novej\xc5\xa1i CH-47 Chinook in CH-46 Sea Knight. Slednja dva v konfiguraciji tandem._NEWLINE_Mo\xc5\xbena je tudi uporaba ve\xc4\x8d rotorjev t. i. Multicopter, zaenkrat omejen na manj\xc5\xa1e raziskovalne helikopterje._NEWLINE_Razvili so tudi hibridni koncept letalo-helikopter Bell Boeing V-22 Osprey, imenovan Tiltrotot (premikajo\xc4\x8di rotor), ki lahko vzleta in pristaja kot helikopter. Med letom se naklon rotorjev spremeni in plovilo postane propelersko letalo. Lahko leti skoraj dvakrat hitreje kot navadni helikopterji. Trenutno ga uporabljajo samo ameri\xc5\xa1ke letalske sile USAF, predvsen zaradi visoke cene nabave in za\xc4\x8detnih te\xc5\xbeav pri uporabi. V razvoju za komercialne uporabo je tudi AgustaWestland AW609_NEWLINE_Rotor na ameri\xc5\xa1kih helikopterjih se vrti v nasprotni smeri urinega kazalca (gledano od zgoraj), pri ruskih (sovjetskih) in francoskih pa v smeri urinega kazalca. So pa tudi izjeme.\n_START_SECTION_\nMotorji\n_START_PARAGRAPH_\nMotorji so klju\xc4\x8dnega pomena pri helikopterju, ki potrebuje za let lahke, zanesljive in mo\xc4\x8dne motorje. Prvi motorji so bili predelani letalski batni motorji z notranjim zgorevanjem. Sprva so bili helikopterji precej manj\xc5\xa1i zaradi omejene mo\xc4\x8di takratnih motorjev._NEWLINE_Turbinski motorji, natan\xc4\x8dneje turbo-osni so revolucionirali helikopterje z veliko mo\xc4\x8djo in majhno te\xc5\xbeo ter visoko zanesljivostjo delovanja. Uporabljajo kerozin, ki je dostopen na skoraj vseh letali\xc5\xa1\xc4\x8dih in je cenej\xc5\xa1i od drugih vrst goriva. Tako so danes vsi helikopterji turbinski, razen malih kot so Robinson R-22 in R-44._NEWLINE_Najve\xc4\x8dji helikopterski motor je 11,399 konjski Lotarev D-136 (8,500 kW)_NEWLINE_Sicer obstajajo tudi \xc4\x8dlove\xc5\xa1ko gnani helikopterji, ki so ob najve\xc4\x8djih naporih atleta sposobni preleti nekaj decimetrov.'